AĠĠORNAT: Parir fuq deroga għall-insib tal-għasafar tal-għana – BirdLife tirreaġixxi
Imtella' Awwissu 18, 2020 - Aġġornata 18 Ta' Awwissu, 2020 6:35pm Il-Ministru Clint Camilleri, li huwa responsabbli mill-kaċċa u l-insib, ħabbar li talab lill-kumitat Ornis biex jiddiskuti l-possibiltà ta' deroga għall-insib tal-għasafar tal-għana għal skop ta' riċerka. Din it-talba ssegwi l-verdett tal-Qorti Ewropea li kienet iddeċidiet li kontra Malta fuq id-deroga li kienet ilha tapplika sa mill-2014 għall-insib tal-għasafar tal-għana. Fi stqarrija fuq il-midja soċjali l-Ministru Camilleri ppubblika l-ittra li bagħat liċ-Chairman tal-kumitat Ornis, biex jiddiskuti proġett ta' riċerka fuq is-seba' speċi ta' għasafar tal-għana, biex fost oħrajn, tiġi stabbilita l-popolazzjoni tal-għasafar bil-għan li tiġi applikata deroga oħra fil-futur. Birdlife Malta qalet li hija sorpriża li l-Gvern qed jippjana li jisfida s-sentenza tal-Qorti Ewropea tal-Ġustizzja dwar l-insib għall-għasafar tal-għana. Fi stqarrija, BirdLife qalet li huwa inaċċettabbli li tintuża l-iskuża tar-riċerka xjentifika biex jinħoloq paraventu għall-insib. Il-Kap Eżekuttiv ta' BirdLife Malta, Mark Sultana qal li jekk il-Gvern jagħmel dan ikun assurd u irresponsabbli. BirdLife Malta tenniet li huwa żball kbir li l-konservazzjon tal-għasafar tiġi fdata f'idejn kaċċatur li llum huwa l-Ministru għal Għawdex.